Primăria Capitalei a integrat opt noi intersecţii în sistemul de management al traficului, a anunţat primarul general al Bucureştiului, Nicuşor Dan, se arată într-o postare pe pagina oficială a lui Nicuşor Dan, primarul capitalei.
Acesta a scris, marţi, pe Facebook, că Primăria Capitalei, prin Administraţia Străzilor Bucureşti, a finalizat lucrările de modernizare şi integrare în Sistemul de Management al Traficului Bucureşti pentru semafoarele de pe axa bulevardul Camil Ressu - bulevardul Theodor Pallady, ce au fost puse în funcţiune de săptămâna trecută.
Nicuşor Dan a menţionat că este vorba despre intersecţiile dintre bulevardul Camil Ressu cu şoseaua Mihai Bravu, strada Dristorului, strada Liviu Rebreanu, strada Fizicienilor, bulevardul Nicolae Grigorescu şi strada Ilioara, precum şi intersecţiile dintre bulevardul Theodor Pallady cu bulevardul 1 Decembrie 1918 şi strada Jean Steriadi, potrivit sursei.
El a adăugat că, în prezent, sunt cuprinse în sistemul de semaforizare inteligentă 265 de intersecţii din Capitală, iar numărul acestora va creşte semnificativ, pe măsură ce Municipalitatea va extinde proiectul de integrare a noi intersecţii în Sistemul de Management al Traficului Bucureşti, se mai arată în postare.